b'\n_START_ARTICLE_\nStruktura magmatskih kamnin\n_START_PARAGRAPH_\nStrukturo magmatske kamnine dolo\xc4\x8dajo oblika, velikost, porazdelitev velikosti, orientacija in na\xc4\x8din zra\xc5\xa1\xc4\x8danja posameznih delcev, ki so posledica poteka kristaljenja magme._NEWLINE_Magmatska kamnina je lahko zgrajena samo iz izkristaljenih mineralov (holokristalna), stekla in izkristaljenih mineralov (hipokristalna) ali samo iz stekla (vitrofirska)._NEWLINE_Kristalini\xc4\x8dnost kamnine je dolo\xc4\x8dena s stopnjo izkristaljenja in velikostjo zrn. Za dolo\xc4\x8danje strukture je zelo pomembna tudi oblika kristalov: kristali so lahko pravilni (evhedralni), delno prvilni (subhedralni) ali nepravilni (anhedralni)._NEWLINE_Kamnine se po velikosti kristalov delijo na fenokristalne (makrokristalne), v katerih so kristali vidni s prostim o\xc4\x8desom in afanitske (mikro ali kriptokristalne), v katerih so kristali prepoznavni samo pod mikroskopom.\n_START_SECTION_\nPodhlajenost taline\n_START_PARAGRAPH_\nPri majhni stopnji podhlajenosti taline je hitrosti tvorbe jeder majhna, hitrost rasti kristalov pa zmerna. Zaradi majhnega \xc5\xa1tevila kristalizacijskih jeder bodo v tak\xc5\xa1nih pogojih zrasli relativno veliki kristali in struktura bo faneritska._NEWLINE_Pri ve\xc4\x8dji stopnji podhlajenosti sta hitrost tvorbe jeder in hitrost rasti kristalov veliki. V tak\xc5\xa1nih pogojih bo nastalo veliko kristalov, ki bodo hitro rasli in struktura bo bolj finozrnata. \xc4\x8ce je velikost kristalov tako majhna, da se jih ne da razlikovati z lupo, je struktura afanitska._NEWLINE_Pri veliki podhlajenosti taline sta hitrosti nastajanja jeder in rasti kristalov majhni. Nastalo bo majhno \xc5\xa1tevilo kristalov, ki ne bodo zrasli do ve\xc4\x8djih velikosti. Struktura bo steklasta z nekaj drobnimi kristali, imenovanimi mikroliti. Popolnoma steklasta struktura se imenuje holohialinska.\n_START_SECTION_\nHitrost ohlajanja\n_START_PARAGRAPH_\nPri po\xc4\x8dasnem ohlajanju taline bo nastalo majhno \xc5\xa1tevilo velikih kristalov. \xc4\x8ce po\xc4\x8dasnemu ohlajanju sledi hitro ohlajanje, pri katerem bo nastalo veliko \xc5\xa1tevilo manj\xc5\xa1ih kristalov, bodo v strukturi kristali dveh ali ve\xc4\x8d razli\xc4\x8dnih velikosti in struktura bo porfirska. Porfiriska struktura lahko nastane tudi pri enostopenjskem ohlajanju._NEWLINE_V porfirski strukturi se relativno veliki kristali, ki so zna\xc4\x8dilno ve\xc4\x8dji od osnovne mase, imenujejo fenokristali ali vtro\xc5\xa1niki.'